Ef marka má frásögn New Yorker drápu stjórnendur Fox News frétt sem hefði komið Trump illa í kosningabaráttunni árið 2016 . Vísir / EPA Fjölmiðlamógúllinn Rupert Murdoch lét hægrisinnuðu fréttastöðina Fox News sitja á frétt um meint kynferðislegt samband Donalds Trump við klámmyndastjörnu vegna þess að hann vildi að Trump ynni forsetakosningarnar árið 2016 . Þá er þáverandi stjórnandi stöðvarinnar sagður hafa látið framboð Trump vita af spurningu í sjónvarpskappræðum fyrir fram . Í ítarlegri umfjöllun tímaritsins New Yorker um náin tengsl Trump og Fox News , sem er í eigu Murdoch , er haft eftir heimildarmönnum innan sjónvarpsstöðvarinnar að Diana Falzone , fréttamaður hennar , hafi fengið sannanir fyrir því að Trump hefði átt í kynferðislegu sambandi við Stephanie Clifford , þekkt undir sviðsnafninu Stormy Daniels , á meðan kosningabaráttan var í gangi . Falzone hafi fengið fréttina staðfesta og séð tölvupósta á milli lögmanna Daniels og Michaels Cohen , þáverandi lögmanns Trump . Í póstunum ræddu þeir um greiðslu fyrir þögn Daniels um samband hennar við Trump . Hún hafi unnið fréttina frá mars til október árið 2016 . Fréttin hafi hins vegar gengið á milli ritstjóra hjá Fox News sem frestuðu því að birta hana . Falzone á að hafa sagt samstarfsmönnum sínum að Ken LaCorte , yfirmaður fréttavefs Fox News hafi sagt henni : „ Góð blaðamennska , krakki , en Rupert vill að Donald Trump vinni . Slepptu þessu bara . “ LaCorte neitar því að hafa sagt þetta við Falzone . Samstarfsmenn hennar staðfestu þó við New Yorker að hafa heyrt hana lýsa samtali þeirra á þennan hátt á sínum tíma . Spurningum lekið Þetta var þó ekki eina hjálpin sem framboð Trump á að hafa borist frá Fox News í kosningabaráttunni , að sögn New Yorker . Starfsmenn stöðvarinnar eru þannig sagðir hafa látið Trump vita af því að Megyn Kelly , stjórnandi sjónvarpskappræðna frambjóðenda í forvali Repúblikanaflokksins , ætlaði sér að spyrja hann krefjandi spurninga , þar á meðal um ásakanir um illa meðferð hans á konum . Talsmaður Fox News hafnaði alfarið að nokkur þaðan hefði látið Trump vita af spurningum í kappræðunum . Blaðamaður New Yorker segir erfitt að staðfesta eða hrekja frásögnina . Roger Ailes , einn stofnenda og forstjóri Fox News , sem á að hafa haft frumkvæði að því að láta Trump vita um spurningarnar lést árið 2017 . Trump gagnrýndi sjálfur CNN-fréttastöðina harðlega þegar Donna Brazile , þáverandi starfsmaður stöðvarinnar , sagði af sér eftir ásakanir um að hún hafi látið framboð Hillary Clinton fá spurningar í sjónvarpskappræðum fyrir fram .